Virallinen lehti nro C 269 , 16/10/1995 s. 0145



B4-1188, 1189, 1190, 1192, 1193 ja 1196/95 Päätöslauselma entisen Jugoslavian tilanteesta Euroopan parlamentti, joka - ottaa huomioon aiemmat päätöslauselmansa entisen Jugoslavian alueella vallitsevasta tilanteesta ja erityisesti 13. heinäkuuta 1995 ((Kyseisen päivän istunnon pöytäkirja, osa II, kohta 12)) Srebrenicasta annetun päätöslauselman, A. katsoo, että Lontoossa 22. heinäkuuta 1995 pidetyssä konferenssissa luotiin uusi poliittinen ja sotilaallinen kehys, jonka avulla pyritään suojaamaan tehokkaammin Yhdistyneiden kansakuntien Bosnia-Hertsegovinaan luomia vyöhykkeitä, B. katsoo, että NATOn joukot ja vastaiskujoukot tekivät väliintulon yhteisymmärryksessä YK:n kanssa, jotta YK:n turvallisuusneuvoston päätöslauselmat voitaisiin panna täytäntöön erityisesti Bosnian serbien raskaan aseistuksen vetämiseksi pois Sarajevoa ympäröivältä 20 kilometrin alueelta, C. katsoo, että tähän mennessä osa näistä aseista on vedetty pois tai asetettu YK:n valvontaan ja että pääsy maanteitse Sarajevon kaupunkiin näyttää toistaiseksi olevan enemmän tai vähemmän turvattu; katsoo, että näissä olosuhteissa aseellinen väliintulo on keskeytetty odotettaessa kyseisen aseistuksen täysimääräistä vetämistä, D. ottaa huomioon USA:n johtavan aseman diplomaattisten aloitteiden alullepanijana sen jälkeen, kun neuvosto oli kykenemätön ryhtymään päättäväisiin toimiin, E. on erittäin huolestunut tuhansien pakolaisten avuttomasta tilanteesta: he ovat tämän sodan viattomia uhreja, jotka Kroatian, Bosnian ja Serbian armeijat ovat karkottaneet sotatoimien aikana; ottaa huomioon huolestuttavat raportit, joiden mukaan Kroatian asevoimat ovat syyllistyneet Kroatian serbien omaisuuden ryöstöihin ja Kroatian serbien siviiliväestöön kohdistuviin hyökkäyksiin Krajinassa, F. katsoo, että Euroopan unioni ei voi pysyä puolueettomana tässä konfliktissa ja sen on puolustettava oman rakenteensa perustana olevia periaatteita ja arvoja sellaisen poliittisen ratkaisun kautta, jolla pyritään monia etnisiä ryhmiä ja monia uskontoja ja kulttuureja sisältävän yhteiskunnan palauttamiseen entisen Jugoslavian koko alueelle, G. ottaa huomioon Bosnia-Hertsegovinan, Kroatian ja Jugoslavian ulkoministereiden Genevessä 8. syyskuuta 1995 tehdyn sopimuksen, H. ottaa huomioon New Yorkissa 13. syyskuuta 1995 Kreikan ja FYROMin välillä tehdyn edustavan sopimuksen, I. ottaa huomioon entisen Jugoslavian jälleenrakennussuunnitelmaa käsittelevän neuvoston tekemän aloitteen, 1. Tukee toimia, jotka oli toteutettava YK:n turvallisuusneuvoston päätöslauselmien täytäntöönpanemiseksi Sarajevon suojavyöhykkeen osalta ja YK:n suoja-alueiden suojaamisen osalta; pyytää vetämään kaiken raskaan aseistuksensa Sarajevon kaupunkia ympäröivältä saartovyöhykkeeltä, avaamaan pysyvästi ilma- ja maareitit tähän kaupunkiin vahvistaakseen neuvottelujen uskottavuutta; on tietoinen väistämättömästä tarpeesta jatkaa NATOn joukkojen painostusta vaatimusten täyttämishetkeen asti; 2. Vaatii, että Kroatia, Bosnia-Hertsegovina ja Serbia tunnustavat mahdollisimman nopeasti rauhanprosessin osana vastavuoroisesti ja selvästi toistensa kansainvälisesti tunnustetut rajat; 3. Pyytää Bosnia-Hertsegovinan ja Kroatian hallituksia pidättymään kaikista toimista, jotka saattavat lisätä entisestään entisen Jugoslavian alueelta lähtevien pakolaisten ja tälle alueelle siirrettyjen määrää; pyytää niitä takaamaan erityisesti Banja Lukan kaupungin asukkaiden suojelun ja estämään Bosnian serbien uuden muuttoaallon tältä alueelta; 4. Huomioi mielenkiinnolla sen, että kaikkien osapuolten neuvottelut ovat johtaneet väliaikaiseen sopimukseen, joka saattaa tuoda rauhan Bosnia- Hertsegovinaan, ja pyytää Euroopan unionia seuraamaan sopimuksen kehitystä tarkkaavaisesti; 5. On vakuuttunut siitä, että kansainvälisen sotarikostuomioistuimen työtä entisessä Jugoslaviassa olisi tuettava asianmukaisesti; 6. Vaatii, että Euroopan unioni, Venäjän federaatio ja muut YK:n turvallisuusneuvoston jäsenet osallistuvat täysimääräisesti rauhansuunnitelmien toteuttamiseen ja että niiden pitäisi myötävaikuttaa koko Bosnia-Hertsegovinan jälleenrakentamiseen; 7. Vaatii lisäksi, että on kiinnitettävä erityistä huomiota monia etnisiä ryhmiä ja monia uskontoja ja kulttuureja sisältävän yhteiskunnan palauttamiseen Bosnia-Hertsegovinaan sekä demokraattisen ja ihmisoikeuksia kunnioittavan hallintojärjestelmän luomiseen; vaatii siksi, että kaikille pakolaisille on annettava oikeus ja mahdollisuus palata lähtöpaikkaansa; 8. Kehottaa Kroatian ja Serbian hallitusta pidättymään voiman käytöstä Itä- Slavonian saamiseksi uudelleen niiden valvontaan; 9. Vaatii, että Kroatian hallituksen on sallittava kaikkien serbien, jotka on Kroatiassa ajettu kodeistaan alueilla, joilla serbit ovat asuneet sukupolvien ajan, palata turvallisesti koteihinsa niin halutessaan; uskoo, että tämä on asetettava PHARE-ohjelman täytäntöönpanon ehdoksi Kroatiassa; 10. Pyytää Belgradin hallitusta olemaan lähettämättä serbipakolaisia Kosovoon ja Vojvodinaan näiden kahden osavaltion kansallisuussuhteiden muuttamiseksi; 11. Tukee neuvoston ehdotusta «jälleenrakennussuunnitelmaksi» entistä Jugoslaviaa varten, mutta pyytää, että se suuntautuu ainoastaan niihin hallituksiin, jotka kunnioittavat YK:n turvallisuusneuvoston päätöslauselmia ja toimivat YK:n kanssa yhteistyössä; vaatii, että pakolaisten paluun kotimaahansa kannustaminen, luottamusta lisääviä käytännön toimenpiteiden toteuttaminen, eri kansanryhmien välinen vuoropuhelu ja kulttuurien välinen rinnakkaiselo ovat erottamaton osa tätä suunnitelmaa; 12. On FYROMin osalta tyytyväinen siihen, että Yhdysvaltojen välitystoiminta on lopulta johtanut alustavan sopimuksen allekirjoittamiseen kyseisen maan ja Kreikan välillä, mikä on osoitus halusta edistää alueen vakautta, ja toivoo, että kaikki jäljellä olevat ongelmat voidaan ratkaista nykyisessä yhteistyön ja hyvän hengen ilmapiirissä; 13. Kehottaa puhemiestään välittämään tämän päätöslauselman neuvostolle, komissiolle, Yhdistyneiden kansakuntien ja NATOn pääsihteereille sekä Yhdysvaltojen, Venäjän federaation ja kaikkien entisen Jugoslavian liittotasavallasta syntyneiden maiden hallituksille.